DA Den Europæiske Unions Tidende C 308/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 308/06)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

SAMMENFATNING

RÅDETS FORORDNING (EF) Nr. 510/2006

Registreringsansøgning i henhold til artikel 5 og artikel 17, stk. 2

»LOMNICKÉ SUCHARY«

EF-nr.: CZ/PGI/005/0362/14.9.2004

BGB ( ) BOB ( X )

Dette resumé er udarbejdet til oplysning. Fuldstændige oplysninger kan findes i den fuldstændige udgave af varespecifikationen, som kan fremskaffes fra de i afsnit 1 anførte nationale myndigheder eller fra Europa-Kommissionen (1).

1. Medlemsstatens ansvarlige myndighed

Navn: Úřad průmyslového vlastnictví Adresse: Antonína Čermáka 2a, CZ-160 68 Praha 6 Tlf. (420) 220 38 31 11 Fax (420) 224 32 47 18 E-mail: posta@upv.cz

2. Ansøgende sammenslutning

Navn: Sdružení výrobců Lomnických sucharů Adresse: Bystrá nad Jizerou 78, CZ-513 01 Semily Tlf. (420) 604 24 39 54, (420) 481 62 54 83 Fax (420) 481 32 36 14 E-mail: — Sammensætning: producenter/forarbejdningsvirksomheder (X) andet ( )

3. Produktets art

Klasse 2.4 — kiks

4. Varespecifikation (sammenfatning af kravene i artikel 4, stk. 2)

4.1 Navn: »Lomnické suchary«

4.2 Beskrivelse: Der fremstilles flere slags »Lomnické suchary«: Lomnické suchary cukrované (kiks med sukker), Lomnické suchary oříškové (kiks med hasselnødder), Lomnické suchary mandlové (kiks med mandler), Lomnické suchary arašídové (kiks med jordnødder) og Lomnické suchary Dia (kiks til diabetikere).

De færdige kiks skal opfylde følgende betingelser ved den sensorielle analyse:

Form: små skiver af en tykkelse på højst 18 mm

Overflade: ensartet tildækket med sukker

Farve: ensartet gyldenbrun, når kiksen brækkes over

Porøsitet: passende, ingen huller, fasthed eller spor af ikke-blandet dej

Tekstur: hård, skør, sprød

Smag og lugt: afhængigt af sorten, smag af appelsin- eller citronskal. Kiksene må ikke have en brændt, bitter eller harsk smag. De må ikke have anden smag eller fremmed lugt.

Mikrobiologisk analyse: Prøverne skal opfylde de retlige krav.

Fysiske og kemiske krav:

Vandindhold: højst 4 vægtprocent

Sacharose i tørstoffet: mindst 33,5 vægtprocent

Fedt i tørstoffet: mindst 33,5 vægtprocent

Aske i tørstoffet: højst 0,8 vægtprocent

»Sand« i tørstoffet: højst 0,1 vægtprocent

Metaller: arsen, cadmium, bly, kviksølv — produktet skal opfylde de retlige krav.

Aflatoxin B1, B2, G1, G2 < 0,1μg/kg

Kiksene er beregnet til direkte forbrug. »Lomnické suchary« fremstilles af hvedemel, raffineret sukker, faste fedtstoffer, gær, mælkepulver og æggeblommer i pulverform, kanel, vanilje, appelsin- eller citronskal og afbitrede abrikos- eller ferskenkerner. Æggeblommer i pulverform kan erstattes af friske æggeblommer (tilsvarende mængde tørstof). Knuste hasselnødder, mandler eller jordnødder tilsættes afhængigt af den ønskede sort. »Dia suchary« tilsættes ikke aromastoffer og indeholder sorbitol i stedet for sukker.

4.3 Geografisk område: Distriktet Semily, der omfatter byerne Lomnice nad Popelkou, Vysoké nad Jizerou og Jablonec nad Jizerou.

4.4 Bevis for oprindelse: Producenterne fører registre med oplysninger om alle leverandører af de råvarer, der indgår i fremstillingen af »Lomnických sucharů«, og oplysninger om køberne af de færdige produkter. På hver produktemballage anføres fabrikantens navn og adresse og andre obligatoriske oplysninger.

Alle råvarer underkastes kontrol, der skal vise, om de opfylder gældende fødevarenormer. Produktionslokaler og –maskiner kontrolleres med regelmæssige mellemrum og skal opfylde de for fødevareproduktion gældende hygiejnekrav. Vægte og termometre er de vigtigste instrumenter, der kontrolleres.

Den kontrol, der udføres under fremstillingen, omfatter vægten af de forskellige råvarer, kiksedejens hævningsgrad og temperaturen og vandindholdet i luften i ovnen under bagningen og den efterfølgende tørring. De aspekter af den færdige vare, der kontrolleres inden emballering, er skivernes tykkelse, den ensartede karakter af sukkerbestrøningen, farven, når kiksen brækkes over, porøsitet, konsistens, smag og lugt.

Det regionale hygiejnekontor i Hradci Králové udfører de mikrobiologiske, kemiske og organoleptiske analyser, inkl. konserveringsforsøg.

Det nationale inspektionskontor for landbrug og fødevarer overvåger, at varespecifikationen overholdes.

4.5 Fremstillingsmetode: De vigtigste etaper af fremstillingen er: Råvarerne, der er tilberedt efter den opskrift, som svarer til den ønskede kiksesort, anbringes i en blandemaskine og blandes omhyggeligt. Blandingen tilsættes bagepulver og drikkevand. Det hele blandes omhyggeligt, så der opnås en fast dej. Kiksedejen skæres ud i små runde klumper, der efter hævning rulles i lange stokke, som anbringes i smurte forme og hæver i et opvarmet rum i en periode på op til tre dage. Efter hævning bages stokkene i en ovn, der er opvarmet til 240-250oC. Inden ovnen lukkes, indsprøjtes der vand, og kiksedejen bager derefter i 30-45 minutter. De bagte kiksestokke sættes til afkøling. Efter afkøling skæres de ud i små skiver af samme tykkelse og rulles særskilt i glasursukker. De sukkerdækkede kikseskiver tørres i en ovn ved 190-200oC, hvorefter de rettes af og sendes til emballering. Kiksene pakkes i alufolie til fødevarebrug og anbringes i påtrykte papæsker.

For at bevare kiksenes kvalitet er det nødvendigt at emballere dem straks efter fremstillingen. Kiksene er sprøde og opsuger let fugtighed. Kvaliteten vil altså kunne blive forringet, hvis kiksene skal transporteres i større mængder, da de let går i stykker og bliver fugtige. Hensigten er også at gøre det lettere at spore produktet.

4.6 Tilknytning: Kiksene fremstilles i det afgrænsede geografiske område siden begyndelsen af det 19. århundrede. Det var Michal Jina, der i 1810 begyndte fremstillingen af disse kiks i Lomnici nad Popelkou. I anden halvdel af det 19. århundrede leverede fabrikken kiks ikke blot til hele Østrig-Ungarn, men også til andre lande i Europa. »Lomnické suchary« modtog førsteprisen »Grand Prix« på verdensudstillingen i Paris i 1927. I 1948 blev fabrikken nationaliseret, og fremstillingen af kiks blev videreført på fabrikken Lomnický průmysl sucharů. Fabrikken Vekos, der har genoptaget produktionen af Lomnických sucharů efter de gamle opskrifter, blev grundlagt i 1995. I de senere år er der fremkommet en række mindre producenter, der fremstiller Lomnické suchary efter gamle opskrifter (f.eks. VEKOS, EGE IMPEX, Lomnické suchary s.r.o., Ladislav Kodejška). Foreningen af fabrikanter af Lomnických sucharů (sdružení výrobců Lomnických sucharů) blev oprettet i 2005.

Lomnické suchary er i næsten 200 år blevet fremstilet på den samme måde, og de har fortsat det samme udseende og den samme smag.

Kiksene er resultatet af traditionelle opskrifter og de færdigheder, som udvises af beboerne i omegnen af byerne Lomnice nad Popelkou, Vysoké nad Jizerou og Jablonec nad Jizerou i distriktet Semily. Kiksene fremstilles traditionelt i denne region, hvorfra de fordeles og sælges i hele Den Tjekkiske Republik. Udtrykket bruges endnu i dag som en betegnelse for kendte søde sager. Man kan finde omtale af Lomnické suchary i en række publikationer (f.eks. J. Mizera: »Město sucharů a textilu Lomnice nad Popelkou« (Lomnice nad Popelkou, »kiksenes og tekstilernes by«, J. Fučík: »Popis a dějiny okresu Lomnického n.P.«) og i presseartikler (Lidové noviny, Týden v Libereckém kraji). På grund af kiksenes enestående karakter blev betegnelsen Lomnické suchary i 2003 registreret som oprindelsesbetegnelse nr. 198 i Den Tjekkiske Republik.

4.7 Kontrolorgan:

Navn: Státní zemědělská a potravinářská inspekce – inspektorát v Ústí nad Labem Adresse: Masarykova 19/275, CZ-403 40 Ústí nad Labem Tlf. (420) 475 65 12 24 Fax (420) 475 65 12 25 E-mail: usti@szpi.gov.cz

4.8 Mærkning: Nanvnet »Lomnické suchary« og sorten anføres på hver side af æsken. Ordene »Lomnické suchary« skrives med større tegn end resten af teksten. På mindst én side af æsken er der trykt et billede af kiksene.

4.9 Krav i nationale bestemmelser: —

(1) Europa-Kommissionen, Generaldirektorat for landbrug og udvikling af landdistrikterne, Kvalitetspolitik for landbrugsprodukter — B-1049 Bruxelles.